सब कुछ दांव पर लगा इन्हें मेडल के लायक बनाया; बेटियां छोड़ देंगी पहलवानी
भारतीय कुश्ती संघ के पूर्व अध्यक्ष बृजभूषण शरण सिंह की गिरफ्तारी की मांग लेकर पहलवान और खाप पंचायतें लगातार आवाज उठा रहे हैं। मामले में पक्ष-विपक्ष दोनों आमने-सामने हैं। देशभर में जगह-जगह खिलाड़ियों के समर्थन में पंचायतें, मीटिंग, फैसले हो रहे हैं।
भारतीय कुश्ती संघ के पूर्व अध्यक्ष बृजभूषण शरण सिंह की गिरफ्तारी की मांग लेकर पहलवान और खाप पंचायतें लगातार आवाज उठा रहे हैं। मामले में पक्ष-विपक्ष दोनों आमने-सामने हैं। देशभर में जगह-जगह खिलाड़ियों के समर्थन में पंचायतें, मीटिंग, फैसले हो रहे हैं। इसी बीच गुरुवार को पहलवान विनेश फोगाट और संगीता फोगाट के गांव बलाली में पंचायत हुई।
जिसमें द्रोणाचार्य अवॉर्डी महावीर सिंह फोगाट ने कहा- अब उनसे बेटियों की ये हालत देखी नहीं जा रही है। ग्रामीणों ने पंचायत कर बेटियों को न्याय दिलाने का फैसला किया। महावीर फोगाट ने आगे कहा, 'मैंने अपना सब कुछ दांव पर लगाकर बेटियों को मेडल के लायक बनाया। आज बेटियों की हालत देखी नहीं जा रही है।
पूरा देश एकजुट होकर करेगा आंदोलन, सरकार को झुकना पड़ेगा
पंचायत के दौरान महावीर फोगाट ने ग्रामीणों से चर्चा करते हुए कहा कि देश की जनता अब मजबूर होकर सरकार को अंग्रेजों की तरह भगाएगी। पूरा देश एकजुट होकर निर्णायक आंदोलन करेगा। गांव की पंचायत से लेकर खापों, सामाजिक और किसान संगठनों के अलावा देशभर की जनता इस आंदोलन की गवाह बनेगी।
खिलाड़ियों को दुखी होकर मेडल गंगा में प्रवाहित करने जैसा फैसला लेना पड़ रहा है। किसान नेताओं ने बेटियों की भावनाओं को समझा है और अब पूरा देश एकजुट होकर ऐसा आंदोलन करेगा कि सरकार को झुकना पड़ेगा।
अंग्रेजों की तरह भागेगी सरकार
उन्होंने कहा कि अगर इस मामले में सरकार की ओर से पहल नहीं की गई तो अंग्रेजों की ही तरह जनता इस सरकार को भी भगाएगी। महावीर ने कहा कि आज जो महिला पहलवानों के साथ हुआ है, ऐसे तो बेटियां पहलवानी करना ही छोड़ देंगी। महिला रेसलर्स के मामले से जूनियर खिलाड़ियों पर भी तलवार लटक गई है। अब तो ऐसा आंदोलन शुरू होगा कि सरकार को झुकना पड़ेगा और बृजभूषण को जेल जरूर होगी।
एक बेटी कर रही प्रदर्शन, दूसरी जांच समिति में
बता दें कि महावीर सिंह फोगाट भी देश के मशहूर पहलवान रहे हैं। उनके जीवन पर बॉलीवुड स्टार आमिर खान ने दंगल मूवी बनाई थी। महावीर की चार बेटियां हैं, जिनके नाम गीता, बबीता, संगीता और रितु फोगाट हैं। इनमें संगीता फोगाट पहलवानों के प्रदर्शन में भी शामिल हैं।
जबकि, महावीर की एक बेटी बबीता फोगाट बीजेपी नेता हैं और पहलवानों की शिकायत की जांच के लिए बनाई गई कमेटी का भी हिस्सा हैं। बबीता फोगाट पहलवानों के समर्थन में बयान देती रहती हैं।